Suvestinė redakcija nuo 2021-12-16

Įsakymas paskelbtas: TAR 2018-06-29, i. k. 2018-10878

LIETUVOS RESPUBLIKOS APLINKOS MINISTRAS

ĮSAKYMAS

DĖL biudžetinių įstaigų BENDRŲ VEIKSMŲ, UŽKERTANT KELIĄ SAVAVALIŠKOMS STATYBOMS, IR INFORMACIJOS APIE GALIMAS SAVAVALIŠKAS STATYBAS TEIKIMO TVARKOS APRAŠO PATVIRTINIMO

2018 m. birželio 29 d. Nr. D1-637

Vilnius

Vadovaudamasis Lietuvos Respublikos teritorijų planavimo ir statybos valstybinės priežiūros įstatymo 8 straipsnio 1 dalimi ir 14 straipsnio 14 dalimi:

1.	T v i r t i n u Biudžetinių įstaigų bendrų veiksmų, užkertant kelią savavališkoms statyboms, ir informacijos apie galimas savavališkas statybas teikimo tvarkos aprašą (pridedama).

2.	P r i p a ž į s t u netekusiu galios Lietuvos Respublikos aplinkos ministro 2011 m. rugsėjo 21 d. įsakymą Nr. D1-725 „Dėl Aplinkos ministerijos sistemos įstaigų (įmonių) bendrų veiksmų, užkertant kelią savavališkoms statyboms, ir informacijos apie galimas savavališkas statybas teikimo tvarkos aprašo patvirtinimo“ su visais pakeitimais ir papildymais.

3.	N u s t a t a u, kad šis įsakymas įsigalioja 2018 m. liepos 1 d.

Aplinkos ministras	Kęstutis Navickas

PATVIRTINTA

Lietuvos Respublikos aplinkos ministro

2018 m. birželio 29 d. įsakymu Nr. D1-637

biudžetinių įstaigų BENDRŲ VEIKSMŲ, UŽKERTANT KELIĄ SAVAVALIŠKOMS STATYBOMS, IR INFORMACIJOS APIE GALIMAS SAVAVALIŠKAS STATYBAS TEIKIMO TVARKOS APRAŠAS

1. Biudžetinių įstaigų bendrų veiksmų, užkertant kelią savavališkoms statyboms, ir informacijos apie galimas savavališkas statybas teikimo tvarkos aprašas nustato Valstybinės teritorijų planavimo ir statybos inspekcijos prie Aplinkos ministerijos (toliau – VTPSI), Aplinkos apsaugos departamento prie Aplinkos ministerijos (toliau – AAD), saugomų teritorijų direkcijų (toliau – STD) ir valstybės įmonės Valstybinių miškų urėdijos (toliau – VMU) bendradarbiavimo tvarką siekiant užkirsti kelią savavališkoms statyboms jų veiklos teritorijose.

2. VTPSI, AAD, STD ir VMU (toliau – įstaigos (įmonė)), vykdydamos tarnybines funkcijas savo veiklos teritorijose, vadovaujasi jų veiklą reglamentuojančiais teisės aktais ir šiuo aprašu.

3. Įstaigų (įmonės) pareigūnai, siekdami užkirsti kelią savavališkoms statyboms, pagal kompetenciją vykdo šiuos veiksmus:

3.1. statybos valstybinę priežiūrą atliekantys pareigūnai:

3.1.1. gavę informacijos apie galimą savavališką statybą ir (ar) nustatę savavališkos statybos faktą, teisės aktų nustatyta tvarka imasi priemonių pažeidimams pašalinti;

3.1.2. teisės aktų nustatyta tvarka organizuoja patikrinimus savavališkoms statyboms išaiškinti ir padarytų teisės aktų pažeidimų mastui nustatyti ar patikslinti, kviečia juose dalyvauti AAD, STD, VMU ir kitų suinteresuotų institucijų atstovus;

3.1.3. teisės aktų nustatyta tvarka teikia fiziniams ir juridiniams asmenims informaciją apie reikalavimus, taikomus statinių statybai konkrečioje teritorijoje;

3.2. aplinkos apsaugos valstybinės kontrolės pareigūnai:

3.2.1. vykdydami savo funkcijas ir pagal kompetenciją nustatę aplinkos apsaugos reikalavimų pažeidimų, susijusių su galima savavališka statyba, arba gavę informacijos apie galimą savavališką statybą, apie tai informuoja VTPSI;

3.2.2. pagal kompetenciją dalyvauja VTPSI organizuojamuose patikrinimuose savavališkoms statyboms išaiškinti;

3.3. saugomų teritorijų direkcijų darbuotojai:

3.3.1. vykdydami savo funkcijas ir užfiksavę saugomos teritorijos apsaugos ir naudojimo režimo reikalavimų pažeidimus, susijusius su galimai savavališka statyba, arba gavę informacijos apie galimą savavališką statybą, apie tai informuoja VTPSI;

3.3.2. pagal kompetenciją dalyvauja VTPSI organizuojamuose patikrinimuose savavališkoms statyboms išaiškinti;

Papunkčio pakeitimai:

Nr. D1-743, 2021-12-15, paskelbta TAR 2021-12-15, i. k. 2021-25864

3.4. valstybiniai miškų pareigūnai:

3.4.1. vykdydami savo funkcijas ir pagal kompetenciją savo veiklos teritorijoje nustatę miško kirtimo, naudojimo tvarkos pažeidimų, susijusių su galima savavališka statyba, arba gavę informacijos apie galimą savavališką statybą, apie tai informuoja VTPSI;

3.4.2. pagal kompetenciją dalyvauja VTPSI organizuojamuose patikrinimuose savavališkoms statyboms išaiškinti.

4. AAD, STD ir VMU informaciją apie galimas savavališkas statybas teikia VTPSI elektroniniu paštu info@vtpsi.lt per 5 darbo dienas nuo galimų savavališkų statybų nustatymo.

5. VTPSI pagal kompetenciją teikia AAD, STD ir VMU (šioms įstaigoms (įmonei) paprašius) duomenis apie savavališkas statybas ir jų padarinių šalinimą, reikalingus jų veiklai, – per 5 darbo dienas nuo paklausimo gavimo.

6. Nepažeisdami Lietuvos Respublikos asmens duomenų teisinės apsaugos įstatymo ir 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo, kuriuo panaikinama Direktyva 95/46/EB, nuostatų VTPSI, AAD, STD, VMU pareigūnai, informacijai apie galimas savavališkas statybas pagrįsti turi teisę naudoti filmuotą medžiagą, nuotraukas, statinių projektus (jų ištraukas), dokumentų kopijas, kitą vaizdinę ir dokumentinę medžiagą.

_________________

Pakeitimai:

1.

Lietuvos Respublikos aplinkos ministerija, Įsakymas

Nr. D1-743, 2021-12-15, paskelbta TAR 2021-12-15, i. k. 2021-25864

Dėl Lietuvos Respublikos aplinkos ministro 2018 m. birželio 29 d. įsakymo Nr. D1-637 „Dėl Biudžetinių įstaigų bendrų veiksmų, užkertant kelią savavališkoms statyboms, ir informacijos apie galimas savavališkas statybas teikimo tvarkos aprašo patvirtinimo“ pakeitimo